
     Forord
    
   

   
    LISSI (Linking Instruction in Science & Student Impact) er en studie der det har vært sentralt å belyse utforskende arbeidsmåter i naturfag. Målet for LISSI var å utvikle et solid kunnskapsgrunnlag for bedre å forstå hva som kjennetegner norsk klasseromspraksis. Vi ønsket å fremskaffe et bredt forskningsbasert grunnlag ved hjelp av videostudier fra klasserommet, intervjuer med lærere og data fra en kort test til elevene som inneholdt naturfagoppgaver og spørsmål om deres holdninger og oppfatninger av undervisningen. Disse dataene har gitt oss mulighet for å avdekke sammen­henger mellom elevers læring, motivasjon og engasjement og læreres undervisning i naturfag.
   

   
    Denne antologien er skrevet for lesere som jobber med eller er opptatt av læring og undervisning i naturfag, spesielt lærere, lærerutdannere, lærerstudenter og skoleforskere. Vi har ønsket å lage en bok som har direkte relevans for undervisning, som inviterer til refleksjon over naturfagets rolle i samfunnet, og som ikke minst blir et verktøy for videreutvikling av fagdidaktisk kompetanse hos naturfaglærere. Boka dekker et stort spenn av temaer, fra utforskende arbeidsmåter og praktiske aktiviteter i naturfag til faglig fordypning og naturvitenskapelig kreativitet. Vi gir en oversikt over undervisningen i 20 klasserom ved blant annet å peke på aktiviteter som vi anser kan bidra til å heve elevenes læring i naturfag. Dette viser vi med tekst, grafer og figurer krydret med konkrete eksempler. I tillegg har vi analysert noen interessante aktiviteter i dybden. Disse er beskrevet i egne casestudier. Slik håper vi å bidra med både bredde- og dybdeforståelse av den naturfagundervisningen vi har sett.
   

   
    LISSI-studien har vært et tett samarbeidsprosjekt der vi sammen har hentet inn ulike typer forskningsdata. Vi har i fellesskap kodet videoer og diskutert god naturfagundervisning i runde etter runde. Selv om vi også leser og kommenterer hverandres tekster, har vi allikevel valgt å utgi denne boka som en antologi bestående av kapitler med ulike forfattere. Dette er fordi analyser og tolkninger av ulike temaer og caser har krevet at vi jobbet sammen i mindre forfattergrupper for å få bedre fokus. For å få et blikk utenfra har vi vært så heldige å få professor Stein Dankert Kolstø fra Universitetet i Bergen til å skrive et kapittel for å kommentere forskningen vår.
   

   
    Studien er finansiert av Utdanningsdirektoratet og gjennomført ved Institutt for lærerutdanning og skoleforskning (ILS) ved Universitetet i Oslo i samarbeid med Institutt for lærerutdanning og pedagogikk ved UiT Norges arktiske universitet. Prosjektgruppen vil gi en spesiell takk til skolene, lærerne og elevene som deltok, i tillegg til masterstudenter ved ILS og UiT. Vi vil også rette en spesiell takk til Eva Kristin Narvhus og Bjørn Sverre Gulheim og Rolf Vegar Olsen for uvurderlig hjelp underveis. Vi takker også resten av teknisk avdeling ved ILS for meget god teknisk bistand. Og ikke minst, tusen takk til forskningsmiljøet ved ILS for faglige diskusjoner, inspirerende innspill og kvalitetssikring av arbeidet vårt.

     Del I
    
    

    Introduksjon – å lære naturfag, hva innebærer det?
   

  

 
  
   
    
     Kapittel 1
    
    

    
     En studie av kvalitet i naturfagundervisning
    
   

   
    
     Marianne Ødegaard, Marit Kjærnsli og Magdalena Kersting
    
   

   
    Hva kjennetegner naturfagundervisning med god kvalitet, og hvordan kan man undersøke hva som skjer i klasserom der det undervises i naturfag?
   

   
   

   
    I dette kapitlet presenterer vi våre refleksjoner rundt disse spørsmålene, og helt til slutt gir vi en kort introduksjon til resten av boka.
   

  

 
  
   
    Introduksjon
   

   
    Med denne boka ønsker vi å løfte fram at naturfag er et av skolens sentrale fag, vel egnet for å utdanne selvstendige, kreative, kritisk tenkende og framtidsrettede elever. Naturfag på sitt beste kan engasjere elevene i praktiske problemstillinger i klasserommet med situasjoner som må løses her og nå. Dette krever ofte en kombinasjon av engasjement, praktisk sans, sunn fornuft og faglig kunnskap. Ulike elever kan derfor bidra på ulike måter. Naturfag har også en sentral stilling i tverrfaglige sammenhenger, som for eksempel i temaer om bærekraftig utvikling. Bærekraftproblematikk engasjerer elever i relevante og viktige spørsmål som gjelder deres egen og naturens framtid. God naturfagundervisning legger til rette for at elever får et personlig engasjement i temaer de vil utforske ved hjelp av naturvitenskapelige praksiser og tenkemåter.
   

   
    Vi vil trekke fram noen hovedfunn fra vår studie som har hatt som mål å undersøke hva god naturfagundervisning er. Det finnes allerede solid forskning på naturfagundervisning i norsk skole. Mye av denne forskningen er basert på store statistiske undersøkelser av elevenes utbytte målt gjennom elevsvar på oppgaver og spørsmål. I LISSI
    
    
    -studien (Linking Instruction in Science and Student Impact) supplerer vi eksisterende studier gjennom rike beskrivelser av undervisningspraksiser ved at vi har fått mulighet til å observere hva som virkelig skjer i naturfagundervisningen i 20 norske klasserom på barne- og ungdomstrinnet. Undervisningen og læringsutbyttet ble dokumentert ved hjelp av videoobservasjoner og naturfaglige prøver. Elevenes og lærernes egne erfaringer ble dokumentert ved hjelp av svar på spørreskjemaer og intervjuer. Med data fra video­observasjoner har vi kunnet analysere hvordan undervisningen foregikk, hvordan elever jobbet, og hvordan lærere og elever samhandlet. Dataene er systematisert for å se etter noen typiske mønstre for ulike undervisnings- og læringsstrategier og samhandlinger. Er det mulig å se noen sammenhenger mellom undervisning og læringsutbytte? Eller er situasjonen i en klasse sammensatt av elever med ulik bakgrunn for kompleks til å se slike mønstre og sammenhenger? Vi har valgt ut noen interessante eksempler som vi har analysert og beskrevet enda grundigere. Hva er det som gjør at elevene virker spesielt engasjerte her? Hvordan påvirker bruken av teknologi elevenes utforsking i naturfag? Dette er noen av spørsmålene vi har stilt oss gjennom forskningsarbeidet vårt. Svarene vil vi formidle gjennom denne boka.
   

  

 
  
   
    Kvalitet
    
    
    i naturfagundervisning
   

   
    Hva er kvalitet i naturfagundervisningen? Hvilke elementer skal vi legge vekt på når vi skal vurdere hva som er kvalitet i naturfag? Etter vårt syn må kvalitet i naturfagundervisningen gjenspeile det som er viktig at elever har med seg videre i livet etter å ha deltatt i naturfagundervisning. Læringsutbytte står derfor sentralt. Det er viktig at elever tilbys sentral og relevant kunnskap om naturen, og at de vet hvordan denne kunnskapen er skapt. Men like viktig er det at elever skal oppleve et personlig engasjement i denne kunnskapen ved at de har erfaringer med å bruke den, at de selv kan skaffe til veie kunnskap de trenger, og at de er i stand til å produsere egen kunnskap gjennom utforskende prosesser. Ved å overføre kjent kunnskap til bruk i nye situasjoner ser elevene verdien av kunnskapen og vil forhåpentligvis også bruke den senere.
   

   
    Wittek og Kvernbekk (2011) beskriver kvalitet i utdanning som transformasjon, altså en grunnleggende forandring. Elevers utdanningsprosess kan involvere både kognitiv og personlig vekst. De hevder at transformasjonen kan oppfattes på ulike måter; som å
    
     styrke elevens handle­kraft
    
    (empowering) eller som å øke
    
     elevens kunnskap
    
    (enhancing). Med handlekraft mener vi vilje og kraft til å utrette noe (NAOB, 2021). En viktig forutsetning for at elevens handlekraft
    
    
    kan styrkes og elevens kunnskap kan økes, er et
    
     godt læringsmiljø
    
    . Derfor har vi i LISSI-studien valgt å fokusere på tre sentrale grunnpilarer – handlekraft, kunnskap og læringsmiljø, som er delt inn i fem undervisningsdimensjoner. Hver av disse belyser viktige aspekter ved god naturfagundervisning:
    
     utforsking
    
    ,
    
     tilrettelegging for elevdeltakelse
    
    ,
    
     faglig fordypning
    
    ,
    
     kognitiv aktivering
    
    og
    
     klasseledelse
    
    . Til sammen utgjør grunnpilarer og dimensjoner et rammeverk som har ledet studien vår, og som gir struktur til denne boka. Figur 1.1 og 1.2 gir en oversikt over undervisningsdimensjoner, kvalitetskriterier og kategorier for observasjon av undervisningskvalite
    
    
    t.

      Figur 1.1
     
     Oversikt over sentrale undervisningsdimensjoner som blir presentert i denne boka. LISSI-studien legger til grunn at disse belyser aspekter ved kvalitet i naturfagundervisnin
     
     
     g.

      Figur 1.2
     
     Dimensjoner av undervisningskvalitet med kategorier for observasjon og analyse av undervisningskvalitet.
    

   

   
    Vårt utgangspunkt er at kvalitet i naturfagundervisningen må være forenlig med et sosiokulturelt syn på læring og knyttet til naturfag som allmenndannelse. Verdier og kvalitetskriterier som demokratisk dannelse, kritisk tenkning, forankret faglighet, nysgjerrighet, selvstendighet, etisk bevissthet, bærekraft, sosial rettferdighet og menneskeverd er fundament for allmenndannelsen. Kvaliteter ved elevers læring bør knyttes til både faglig, sosial og personlig utvikling. Derfor er det sentralt for oss å studere klasseromaktiviteter som styrker både elevenes faglige handlekraft og deres kunnskapsbase.
   

   
    I møte med framtidas samfunnsliv og arbeidsliv vil elevene møte behov for å kunne omstille seg og utforske nye situasjoner, innhente ny informasjon og vurdere de beste løsningene på stadig nye problemstillinger. Å ha kompetanse i utforskende måter å arbeide på og naturvitenskapelige praksiser og tenkemåter, slik det er beskrevet i den nye læreplanen i naturfag (Utdanningsdirektoratet, 2019a), vil kunne styrke elevenes handlekraft. Dette er både sentralt og vesentlig for å oppnå dyp forståelse av naturfaglig kunnskap.
   

   
    Handlekraft
    
    
   

   
    Moderne utdanning forbindes ofte med kvaliteter som autonomi, uavhengighet, ansvarlighet, kritisk tenkning og vurderingsevne. Det er eleven selv i møte med verden. Biesta (2015) kaller dette for å være subjekt i eget liv; et «selv» (subjektivering). Disse kvalitetene henger sammen med å styrke elevenes handlekraft som vi forstår som vilje og evne til handling. I vår studie og i denne boka representeres handlekraft blant annet med utforskende naturfag og tilrettelegging for elevdeltakelse. Begrepet handlekraft har en del overlapp med «handlingskompetanse» som er brukt i naturfag spesielt i forbindelse med undervisning i bærekraft og helse (Jensen & Schnack, 1997; Mogensen & Schnack, 2010). Siden handlingskompetanse er et mange­fasettert begrep som blant annet omfatter både holdninger, ferdigheter og kunnskap (Bjønness & Sinnes, 2019; Mogensen & Schnack, 2010), har vi i LISSI valgt å bruke handlekraft og å skille mellom handlekraft og kunnskap for å gjøre analysene våre mer oversiktlige.
   

   
    Kunnskap
    
    
   

   
    Handlekraft må ses i sammenheng med dyp faglig forståelse, og derfor er kunnskapsdimensjonen viktig. Å oppnå kunnskap og ferdigheter er med andre ord sentralt for naturfagundervisning. Elever skal ha kunnskaper
    
     i
    
    naturfag, men også
    
     om
    
    naturfag og naturvitenskap som sosial institusjon i samfunnet (Sjøberg, 2009). En naturvitenskapelig kultur uttrykkes blant annet ved bruk av naturfaglig språk og naturvitenskapelige tenkemåter og praksiser, som er viktige elementer i både elevers handlekraft og kunnskap. Kvalitet i elevers naturfagutdanning er selvsagt også avhengig av et godt og inkluderende læringsmiljø. Inspirert av Dewey (1933) ser vi at det er viktig at elever selv utforsker og reflekterer over spørsmål hentet fra deres egen erfaringsverden. Dette knyttes også til målet om å utdanne elever til naturfaglig allmenndannelse (scientific literacy). Å ha en forstå­else av og kunnskap om naturfaglig utforsking og naturvitenskapens vesen, og det å være i stand til å bruke den, er en sentral del av naturfaglig allmenn­dannelse. Det er viktig å bringe inn kontekster fra elevenes hverdagsliv og andre sosiovitenskapelige temaer for på den måten ha et bredt perspektiv på naturfaglig allmenndannelse. Dette innebærer både naturvitenskapens egne produkter og prosesser og realistiske situasjoner med naturvitenskaplige faktorer, som elever kan støte på som framtidige medborgere. På den måten bringes handlekraft og kunnskap sammen, og det legges til rette for at elevene må anvende begge.
   

   
    Læringsmiljø
    
    
   

   
    En viktig forutsetning for at elevene skal være aktive i læringsprosessen og kunne tilegne seg kunnskap, er et godt læringsmiljø. Hvordan kan naturfaglærere skape et godt læringsmiljø og styrke elevenes handlekraft? Vi har ønsket å lage en bok som har relevans for konkret undervisning, og det er derfor vi presenterer mange eksempler på hvordan god naturfag­undervisning ser ut i praksis.
   

   
    Et eksempel fra våre observasjoner er elever på ungdomstrinnet som skulle dokumentere sitt eget forbruk av varer og tjenester i hverdagen. De skulle diskutere det med tanke på forbruk i et bærekraftig samfunn og kritisk problematisere eget forbruk basert på kunnskap om bærekraft. Elevene ble gitt autoritet til å utforske sin egen hverdag. Her var det ingen kjente fasitsvar, og elevene viste ansvar ved at oppgaven ble gjort utførlig, forståelig og underholdende (!) for de andre elevene. Et annet eksempel er elever på barnetrinnet som skulle utforske typiske kjennetegn ved dinosaurer og på grunnlag av det modellere sin egen fantasidinosaur i leire.
   

   
    I begge disse eksemplene brukte elevene mye kreativitet til å transformere kunnskap fra naturfag til noe nytt og egenprodusert. Elevene på ungdomstrinnet brukte en sosial medieplattform (snapchat) til å lage små videoer som formidlet forbruket deres i lys av bærekraftig utvikling. Barnetrinnselevene omformet det de visste om dinosaurer, til en figur i leire. De kombinerte sine egne hverdagskunnskaper med ny kunnskap til et nytt produkt, noe som kjennetegner kreative prosesser. Vi mener at eksemplene viser undervisning som utvikler både elevenes handlekraft og kunnskap og kan føre til god naturfaglig allmenndannelse.

